ORDE do 6 de marzo de 2008  pola que se aproba o deslindamento parcial entre os montes veciñais en man común de Domaio e Faro Aveloso, no concello de Moaña (Pontevedra), pertencentes ás comunidades de montes dos veciños de Domaio e Meira.
CONSELLERÍA DO MEDIO RURAL — III. OUTRAS DISPOSICIÓNS — 12/03/2008

Examinado o expediente de deslindamento parcial entre os montes veciñais en man común de Domaio e Faro Aveloso, no concello de Moaña (Pontevedra), pertencentes ás comunidades de montes dos veciños de Domaio e Meira, e tendo en conta os seguintes
Antecedentes de feito.
Primeiro.-Os montes de Domaio foron clasificados como montes veciñais en man común, de propiedade dos veciños da parroquia de Domaio, no concello de Moaña, por resolución do Xurado Provincial de Montes Veciñais en Man Común de Pontevedra do 25 de novembro de 1981.
Segundo.-O monte Faro Aveloso clasificouse como monte veciñal en man común de propiedade dos veciños da parroquia de Meira, no concello de Moaña, por resolución do Xurado Provincial de Montes Veciñais en Man Común de Pontevedra do 25 de novembro de 1981.
Terceiro.-A sentenza do Xulgado de Primeira Instancia número dous de Pontevedra, do 4 de xullo de 1991, sobre autos 543/89 de terzaría de dominio, resolveu que a parcela Borna forma parte dos montes pertencentes á parroquia de Meira, sentenza que foi confirmada pola Sección Segunda da Audiencia Provincial de Pontevedra do 20 de abril de 1992.
Cuarto.-No Diario Oficial de Galicia do 21 de febreiro de 1996 publicouse a orde da Consellería de Agricultura, Ganadería e Montes, do 5 de febreiro de 1996, pola que se dispón:
-Aprobar o deslindamento parcial entre os montes veciñais en man común Xaxán e outros e Faro e outros, pertencentes ás parroquias de Domaio e Meira desde o piquete 1 ao 33.
-Anular o deslindamento tramitado desde o piquete 33 ata o final do linde dos montes, retrotraendo o expediente, no que afecta a este último tramo, ao momento do deslindamento, tendo en conta a sentenza do Xulgado de Primeira Instancia número dous sobre terzaría de dominio 543/1989 de Pontevedra.
Quinto.-O 27 de febreiro de 2001, a comunidade de Meira solicitou do Xurado Provincial de Montes Veciñais en Man Común de Pontevedra a clasificación de dez parcelas máis.
Con data do 28 de abril de 2004 o xurado resolve clasificar como monte veciñal en man común as parcelas nº 5 e nº 7, a favor da comunidade veciñal de Meira, e denegar a clasificación das parcelas nº 1, 4, 6, 8, 9 e 10.
Posteriormente, con data do 15 de decembro de 2004, a raíz da estimación parcial do recurso de reposición interposto pola comunidade contra a resolución do xurado, clasificáronse tamén as parcelas nº 6 e parte da nº 9 recoñecida de titularidade da comunidade pola sentenza ditada na terzaría de dominio 543/1989, do Xulgado de Primeira Instancia úmero dous de Pontevedra, e confirmada pola Sección Segunda da Audiencia Provincial de Pontevedra, do 20 de abril de 1992.
Sexto.-O 4 de novembro de 2005 publicouse no Diario Oficial de Galicia, edicto polo que se anunciaba a continuación do deslindamento parcial, para lle dar cumprimento ao establecido no punto segundo da orde da Consellería de Agricultura, Gandaría e Montes do 5 de febreiro de 1996, isto é, para proceder ao deslindamento desde o piquete 33 ata o final do linde dos montes.
O 7 de novembro de 2005 notifícouselle persoalmente ao alcalde do Concello de Moaña e aos presidentes das comunidades de montes de Domaio e Meira.
O 8 de novembro de 2005 solicitóuselle ao Concello de Moaña a súa publicación no taboleiro de anuncios durante tres meses. O secretario do Concello de Moaña certificou a súa exposición con data do 24 de febreiro de 2005.
Sétimo.-O 2 de febreiro de 2006, o Gabinete Xurídico Territorial da Delegación de Presidencia en Pontevedra emitiu o informe sobre a documentación presentada en prazo por Belén Raposo Pérez, en representación da comunidade de Meira, e Juan Santos Gómez, en representación da comunidade de Domaio, de acordo co establecido no artigo 100 do Decreto 485/1962, do 22 de febreiro, polo que se aproba o Regulamento de montes, informe que foi emitido o 2 de febreiro de 2006.
O 24 de febreiro de 2006, o enxeñeiro operador emitiu informe sobre recoñecemento e clasificación de predios ou dereitos, que foi aprobado polo xefe do Servizo de Montes e Industrias Forestais da Delegación Provincial da Consellería do Medio Rural en Pontevedra con data do 28 de marzo de 2006.
Oitavo.-O deslindamento en campo iniciouse o 28 de febreiro de 2006 e concluíu o 4 de abril dese mesmo ano, e o enxeñeiro operador emitiu o correspondente informe, con data do 12 de xuño de 2006.
Noveno.-Mediante Edicto do 29 de maio de 2006, da Delegación Provincial da Consellería do Medio Rural en Pontevedra, publicado no Diario Oficial de Galicia do 29 de xuño de 2006, abriuse período de vista do expediente e notifícóuselles ao concello e ás comunidades de montes de Domaio e Meira, de conformidade co artigo 120 do Regulamento de montes.
As reclamacións presentadas polos representantes das comunidades foron remitidas ao Gabinete Xurídico Territorial para ser sometidas a informe polo letrado, de acordo co disposto no artigo 122 do citado regulamento.
Décimo.-Con data do 12 de abril de 2006 solicitouse do Rexistro da Propiedade de Cangas que se expedisen as anotacións sobre o acordo de deslindamento á marxe das inscricións de dominio dos montes de Domaio e Meira.
Décimo primeiro.-O 18 de outubro de 2006, o gabinete emitiu informe sobre as reclamacións presentadas, do que se lles de traslado ás comunidades para que, de acordo co artigo 124 do Regulamento de montes, manifestasen se accedían ou non ás pretensións.
O 17 de novembro de 2006 tivo entrada no rexistro da Consellería de Presidencia informe da comunidade de montes de Domaio no cal manifestaba a súa total oposición ás pretensións da comunidade de montes de Meira.
O 20 de novembro de 2006 recibiuse informe da comunidade de montes de Meira amosando a súa desconformidade coa proposta do enxeñeiro operador e coa liña proposta pola comunidade de Domaio.
Décimo segundo.-Con data do 30 de outubro de 2007, o xefe do Servizo de Montes e Industrias Forestais da Delegación Provincial da Consellería do Medio Rural en Pontevedra emite informe-proposta sobre o deslindamento parcial dos montes de Domaio e Faro Aveloso e remíteos á Dirección Xeral de Montes e Industrias Forestais que, mediante escrito do 6 de febreiro de 2008, emite informe favorable no sentido proposto polo xefe do servizo da delegación provincial.
Fundamentos de dereito.
Primeiro.-De acordo co disposto nos reais decretos 167/1981, do 9 de xaneiro; 1706/1982, do 24 de xullo, e 1535/1984, do 20 de xuño, sobre transferencias de funcións e servizos do Estado á Comunidade Autónoma de Galicia en materia de conservación da natureza; no Decreto 211/2005, do 3 de agosto, polo que se establece a estrutura orgánica da Xunta de Galicia; no Decreto 232/2005, do 11 de agosto, polo que se fixa a estrutura orgánica dos departamentos da Xunta de Galicia, e no Decreto 562/2005, do 1 de decembro, polo que se establece a estrutura orgánica da Consellería do Medio Rural e do Fondo Galego de Garantía Agraria, o conselleiro do Medio Rural é competente para ditar esta orde.
Segundo.-O Servizo de Montes e Industrias Forestais de Pontevedra é competente para levar adiante o devandito deslindamento, cumpridas todas as prescricións legais en canto á publicidade, notificación e demais requisitos exixidos nos artigos 82 ao 125 do Regulamento de montes aprobado polo Decreto 485/1962, do 22 de febreiro.
Terceiro.-As resolucións do Xurado Provincial de Montes Veciñais en Man Común atribúenlles a propiedade destas ás comunidades veciñais, mentres non exista sentenza firme en contra, ditada pola xurisdición ordinaria, segundo determina o artigo 30 do Decreto 260/1992, polo que se aproba o Regulamento para a execución da Lei 13/1989, do 10 de outubro, de montes veciñais en man común.
Tendo en conta os preceptos legais citados e demais de xeral aplicación, e o informe-proposta do xefe do Servizo de Montes e Industrias Forestais da Delegación Provincial da Consellería do Medio Rural en Pontevedra, esta consellería, por proposta da Dirección Xeral de Montes e Industrias Forestais,
DISPÓN:
Primeiro.-Aprobar o deslindamento parcial dos montes de Domaio, no termo municipal de Moaña, pertencente á Comunidade de Montes Veciñais en Man Común de Domaio, de acordo coas actas, rexistro topográfico e plano que figuran no expediente, sen que na zona deslindada se alterasen os lindes establecidos na súa clasificación. Queda o monte coa descrición seguinte:
Provincia: Pontevedra.
Nome do monte: montes de Domaio.
Termo Municipal: Moaña.
Pertenza: Comunidade de Montes Veciñais en Man Común de Domaio.
Lindes:
Norte: termo municipal de Marín.
Leste: termo municipal de Vilaboa.
Sur: ría de Vigo e predios particulares.
Oeste: termo e montes da parroquia de Meira.
Descrición de lindeiros.
Comeza o lindeiro oeste no marco 43, situado no linde norte do dominio público da estrada PO-551 de Vilaboa a Moaña. Avanza en dirección noroeste ata o marco 42, situado no fondo da valgada.
Desde este avanza en dirección norte ao longo dos marcos 41, 40 e 40, seguindo o fondo da valgada citada ata acadar o límite sur do dominio público da vía de alta capacidade do Morrazo, onde se interrompe a liña de deslindamento para continuar, unha vez superado este, no marco 39, situado no linde norte deste dominio.
Desde este marco avanza en dirección norte ao longo dos marcos 39 e 38, onde acada o muro que separa a Cavada de Bertolo.
Segue a aliñación marcada por este muro ata o marco 38, onde se separa del, avanzando en dirección norte ata o marco 37, situado non fondo da valgada de Rego das Sachas.
Desde este marco avanza dirección nordeste, seguindo o fondo da valgada citada, pasando polo marco 36 ata o marco 35, onde cambia a súa dirección ao norte, pasando polo marco 34, e deste, ao marco 33 seguindo aliñacións rectas.
Neste punto enlaza co deslindamento aprobado por orde da Consellería de Agricultura, Gandaría e Montes, do 5 de febreiro de 1996, onde conclúe o deslindamento.
Lindeiro: Comunidade de Montes Veciñais en Man Común de Meira.
Encravados: non procede.
Cabidas: xa que é un deslindamento parcial non pechado, non procede a determinación de cabidas.
Segundo.-Aprobar o deslindamento parcial do monte Faro Aveloso, termo municipal de Moaña, provincia de Pontevedra, propiedade da Comunidade de Montes Veciñais en Man Común de Meira, de acordo co rexistro topográfico e plano que figuran no expediente sen que na zona deslindada se alterasen os lindes establecidos na súa clasificación. Queda o monte coa seguinte descrición:
Provincia: Pontevedra.
Nome do monte: monte Faro Aveloso.
Termo municipal: Moaña.
Pertenza: Comunidade de Montes Veciñais en Man Común de Meira.
-Parcela principal.
Lindes:
Norte: termo municipal de Marín.
Sur: predios particulares de Meira e Domaio.
Leste: montes de Domaio.
Oeste: predios particulares e montes de Moaña.
-Parcela 5.1.
Superficie: 8.500 m2 aproximadamente.
Lindes:
Norte: río de Caeagua.
Sur: muro que o separa de predios particulares de Jesús Nogueira e a canteira do Cocho.
Leste: estrada Cangas a Vilaboa.
Oeste: ría de Vigo.
Parcela 5.2.
Superficie: 2.850 m2 aproximadamente.
Lindes:
Norte: predios particulares de Enrique Piñeiro Martínez.
Sur: predios particulares de Cristina Sánchez Martínez.
Leste: camiño.
Oeste: estrada PO-551.
-Parcela 5.3.
Superficie: 1.850 m2 aproximadamente.
Lindes:
Norte: camiño.
Sur: camiño.
Leste: predios particulares de Lidia Argibay.
Oeste: camiño.
-Parcela 6.
Superficie: 3.500 m2 aproximadamente.
Lindes:
Norte: predios particulares de Manuel Santomé.
Sur: estrada ao peirao da Guía.
Leste: Conservas A Guía.
Oeste: estrada ao peirao da Guía e zona marítimo- terrestre
Parcela 7.
Superficie: 4.750 m2.
Lindes:
Norte: muro que separa de predios particulares de Mª Jesús González Barcia.
Sur: camiño.
Leste: estrada ao centro de primaria e predios particulares de María del Río Santiago, Alicia López Barros e Jesús González Nogueira.
Oeste: muro que a separa da canteira do Cocho.
-Parcela 9.
Superficie: 10.050 m2.
Lindes:
Norte: estrada de Moaña a Vilaboa.
Sur: estrada de acceso a Rodman e Latón.
Leste: propietario(s) descoñecido(s).
Oeste: predios particulares de herdeiros de Pedro Arizaga.
Descrición de lindeiros.
Comeza o deslindamento no marco 33, onde enlaza co deslindamento aprobado por orde da Consellería de Agricultura, Gandaría e Montes do 5 de febreiro de 1996. Desde alí avanza cara ao sur pasando polo marco 34 ata acadar o marco 35 seguindo aliñacións rectas.
Desde este marco avanza en dirección suroeste seguindo o fondo da valgada de Rego das Sachas, pasando polo marco 36 ata o marco 37, situado igualmente no fondo da valgada citada.
Avanza en dirección sur ata o marco 38 onde acada o muro que separa a Cavada de Bertolo. Segue a dirección marcada por este muro ata o marco 38, onde se separa del, avanzando en dirección sur ao longo dos marcos 39 e 39.
Este último marco está situado no linde norte do dominio público da vía de alta capacidade do Morrazo, onde se interrompe a liña de deslindamento, para continuar, unha vez superado este, no marco 40 situado no sur do citado dominio, en fondo de valgada.
Avánzase en dirección sur ao longo dos marcos 40, 41 e 42 situados en fondo de valgada.
Avanza en dirección sur este ata o marco 43, situado no linde norte do dominio público da estrada PO 551 de Vilaboa a Moaña, onde conclúe este deslindamento.
Lindeiro: Comunidade de Montes Veciñais en Man Común de Domaio.
Encravados: non procede.
Cabidas: xa que é un deslindamento parcial, non pechado, non procede a determinación de cabidas.
Terceiro.-Denegar as reclamacións formuladas pola comunidade de Meira agás a referida ao linde sur do monte Faro Aveloso.
Denegar as alegacións presentadas pola comunidade de Domaio relativas ao deslindamento con propiedades privadas.
Cuarto.-Declarar, expresamente, que no referente ás reclamacións de propiedade, esta resolución esgota a vía administrativa e queda expedita a xudicial civil.
Quinto.-Que se notifiquen os novos datos resultantes da descrición do monte ao Rexistro Provincial de Montes Veciñais en Man Común de Pontevedra.
Sexto-Que se inmatricule o monte coas características resultantes no rexistro da propiedade.
Esta orde entrará en vigor o día seguinte ao da súa publicación no Diario Oficial de Galicia e contra ela poderá interpoñerse recurso de reposición con carácter potestativo ante o conselleiro do Medio Rural, no prazo dun mes, ou ben interpoñer directamente o recurso contencioso-administrativo, ante o Tribunal Superior de Xustiza de Galicia, no prazo de dous meses, de acordo co disposto nos artigos 109 e 116 da Lei 30/1992, do 26 de novembro, de réxime xurídico das administracións públicas e do procedemento administrativo común, e nos artigos 10 e 46 da Lei 29/1998, do 13 de xullo, da xurisdición contencioso-administrativa.
Santiago de Compostela, 6 de marzo de 2008.
Alfredo Suárez Canal
Conselleiro do Medio Rural